Document ID: 32014D0934

KOMISIJOS ĮGYVENDINIMO SPRENDIMAS
2014 m. gruodžio 17 d.
dėl nuorodinio standarto EN 13525:2005+A2:2009 „Medienos smulkintuvai“ žymens Europos Sąjungos oficialiajame leidinyje panaikinimo pagal Europos Parlamento ir Tarybos direktyvą 2006/42/EB
(pranešta dokumentu Nr. C(2014) 9507)
(Tekstas svarbus EEE)
(2014/934/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2006 m. gegužės 17 d. Europos Parlamento ir Tarybos direktyvą 2006/42/EB dėl mašinų, iš dalies keičiančią Direktyvą 95/16/EB (1), ypač į jos 10 straipsnį,
atsižvelgdama į komiteto, įsteigto pagal 2012 m. spalio 25 d. Europos Parlamento ir Tarybos reglamento (ES) Nr. 1025/2012 dėl Europos standartizacijos, kuriuo iš dalies keičiamos Tarybos direktyvos 89/686/EEB ir 93/15/EEB ir Europos Parlamento ir Tarybos direktyvos 94/9/EB, 94/25/EB, 95/16/EB, 97/23/EB, 98/34/EB, 2004/22/EB, 2007/23/EB, 2009/23/EB ir 2009/105/EB ir panaikinamas Tarybos sprendimas 87/95/EEB ir Europos Parlamento ir Tarybos sprendimas Nr. 1673/2006/EB (2), 22 straipsnį, nuomonę,
kadangi:
(1)
kai nacionalinis standartas, kuriuo į nacionalinę teisę perkeliamas darnusis standartas ir kurio nuoroda buvo paskelbta Europos Sąjungos oficialiajame leidinyje, apima vieną ar daugiau Direktyvos 2006/42/EB I priede nustatytų esminių sveikatos ir saugos reikalavimų, laikomasi prielaidos, kad pagal šį standartą sukonstruota mašina atitinka tuos esminius sveikatos ir saugos reikalavimus;
(2)
2012 m. liepos mėn. Prancūzija pateikė oficialų prieštaravimą pagal Direktyvos 2006/42/EB 10 straipsnį dėl standarto EN 13525:2005+A2:2009 „Miškų ūkio mašinos. Medienos smulkintuvai. Sauga“, kurį Europos standartizacijos komitetas (CEN) pasiūlė suderinti pagal Direktyvą 2006/42/EB. Šis standartas pakeičia ankstesnę versiją EN 13525:2005+A1:2007, kurios nuoroda pirmą kartą buvo paskelbta Europos Sąjungos oficialiajame leidinyje2007 m. lapkričio 6 d. (3);
(3)
oficialus prieštaravimas grindžiamas tuo, kad standarto nuostatos 4.2.4. Tiekimo sustabdymo valdymas ir 4.3.3. Su tiekimo komponentais ir smulkinimo komponentais susijęs pavojus neatitinka esminių sveikatos ir saugos reikalavimų, nustatytų Direktyvos 2006/42/EB I priede, nes jose nėra tinkamai atsižvelgiama į galimybę, kad pavojingos judančios mašinos dalys gali įtraukti operatorių ir kad jis tokiu atveju negalėtų aktyvuoti avarinio stabdymo funkcijos;
(4)
patikrinusi standartą EN 13525:2005+A2:2009 drauge su komiteto, įsteigto pagal Direktyvos 2006/42/EB 22 straipsnį, atstovais, Komisija padarė išvadą, kad standartas neatitinka esminių sveikatos ir saugos reikalavimų, nustatytų Direktyvos 2006/42/EB I priedo punktuose 1.3.7. Rizika, susijusi su judančiomis dalimis ir 1.3.8.2. Judančios dalys, susijusios su darbo procesu, nes mašinos, kurios turi būti sukonstruotos taip, kad atitiktų tuos reikalavimus, kelia didelę grėsmę operatoriams ir trečiosioms šalims, ir jau pasitaikė mirtinų nelaimingų atsitikimų;
(5)
atsižvelgiant į būtinybę padidinti standarto EN 13525:2005+A2:2009 saugą, standarto nuorodinis žymuo Europos Sąjungos oficialiojo leidinyje turėtų būti panaikintas,
PRIĖMĖ ŠĮ SPRENDIMĄ:
1 straipsnis
Standarto EN 13525:2005+A2:2009 „Miškų ūkio mašinos. Medienos smulkintuvai. Sauga“ nuorodinis žymuo Europos Sąjungos oficialiajame leidinyje panaikinamas.
2 straipsnis
Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
Priimta Briuselyje 2014 m. gruodžio 17 d.

Labels: 7
3
0
6